Document ID: 32004D0156

Komisijas Lēmums
(2004. gada 29. janvāris),
ar ko nosaka pamatnostādnes siltumnīcefekta gāzu emisiju monitoringam un ziņošanai par tām saskaņā ar Eiropas Parlamenta un Padomes Direktīvu 2003/87/EK
(izziņots ar dokumenta numuru C(2004) 130)
(Dokuments attiecas uz EEZ)
(2004/156/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar ko nosaka siltumnīcefekta radīto gāzu emisijas kvotu tirdzniecības sistēmu Kopienā un groza Padomes Direktīvu 96/61/EK [1], un jo īpaši 14. panta 1. punktu,
tā kā:
(1) Pilnīga, viendabīga, pārredzama un precīza siltumnīcefekta gāzu emisiju monitorings un ziņošana par tām saskaņā ar šīm pamatnostādnēm ir būtiska ar Direktīvas 2003/87/EK noteiktās siltumnīcefekta radīto gāzu emisijas kvotu tirdzniecības sistēmas darbībai.
(2) Šajā lēmumā ietvertās pamatnostādnes, pamatojoties uz monitoringa un ziņošanas principiem, kas noteikti šīs direktīvas IV pielikumā, nosaka sīki izstrādātus kritērijus, lai kontrolētu un ziņotu par siltumnīcefekta gāzu emisijām, kas rodas no darbībām, kas minētas I pielikumā Direktīvai 2003/87/EK par siltumnīcefekta gāzēm attiecībā uz šīm darbībām.
(3) Direktīvas 2003/87/EK 15. pants prasa dalībvalstīm nodrošināt operatoru iesniegto ziņojumu pārbaudes saskaņā ar šīs direktīvas V pielikumā noteiktajiem kritērijiem.
(4) Šajā lēmumā paredzētie pasākumi ir saskaņā ar komitejas, kas dibināta ar Padomes Lēmuma 93/389/EEK [2] 8. pantu, atzinumu,
IR PIEŅĒMUSI ŠO LĒMUMU.
1. pants
Pamatnostādnes siltumnīcefekta gāzu emisiju monitoringam un ziņošanai par emisijām, kas rodas no Direktīvas 2003/87/EK I pielikumā minētajām darbībām un kas minētas tās pašas direktīvas 14. pantā, ir noteiktas šā lēmuma pielikumos.
Šo pamatnostādņu pamatā ir šīs direktīvas IV pielikumā noteiktie principi.
2. pants
Šis lēmums ir adresēts dalībvalstīm.
Briselē, 2004. gada 29. janvārī

Labels: 20